„ Húmoristar hvergi fleiri miðað við höfðatölu “ Húmorsþing á Hólmavík . Laugardaginn 14. apríl verður haldið svokallað Húmorsþing á Hólmavík . Það eru 10 ár síðan fyrsta Húmorsþingið var haldið en það eru Háskóli Íslands og Rannsóknarsetur Háskóla Íslands á Ströndum – Þjóðfræðistofa sem standa fyrir þinginu . Viðburðurinn er opinn öllum og margt spennandi á dagskránni , sem tengist húmor á einn eða annan hátt . Um daginn verða fróðleg og skemmtileg erindi þjóðfræðinga sem fjalla meðal annars um uppistand , flakkara og kynlíf bænda . Um kvöldið verður svo barsvar á Café Riis , Villi Vandræðaskáld stígur á stokk , fyndnasti Háskólanemi Íslands og meira uppistand . Kristinn Schram prófessor í þjóðfræði er einn skipuleggjanda þingsins og heyrði blaðamaður bb.is í honum til að athuga hvernig undirbúningurinn gengi . Aðspurður svaraði hann : „ Hörmulega . Það gengur allt á afturfótunum , engir peningar til og öll tæki ónýt . Við erum að hugsa um að hætta við , “ en var svo fljótur að bæta við : „ Nei nú er ég að grínast . Það er rífandi stemning í undirbúningnum , “ og það er greinilegt að það er stutt í húmorinn hjá Kristni . Hann segir helsta markmið þingsins vera að fræðast og skemmta sér og þátttakendur séu góð blanda heimamanna og utanaðkomandi gesta . En hvernig tengist húmor þjóðfræði ? „ Þjóðfræði snýst mjög mikið um hversdaginn og alþýðumenningu , en húmor er alltumlykjandi , bæði okkar hversdagslegustu hefðir og hátíðir . Hvort sem það er grín , háð , fyndnar sögur eða skrýtnir siðir þá er húmor stór þáttur í daglegu lífi okkar og þarfnast skoðunar sem slíkur . Fræðimenn og háskólanemar um allan heim rannsaka hinar ýmsu birtingarmyndir húmors , en það hefur verið kennt við Háskóla Íslands í áratug “ segir Kristinn . Kristinn segir ástæðuna fyrir því að ákveðið hafi verið að halda fyrsta Húmorsþingið á Hólmavík fyrir 10 árum einfalda : „ þá ákváðum við að gera Hólmavík að Mekka húmorsins , Ekki aðeins er hún í þægilegri fjarlægð frá öllum helstu stöðum á landinu heldur uppfull af húmoristum og húmorfræðingum . Þeir eru hvergi fleiri miðað við höfðatölu , “ segir Kristinn glettinn að lokum .